หน่วยรักษาชาติ

หน่วยรักษาชาติ () คือกำลังทหารส่วนรัฐภายใต้อำนาจของผู้ว่าการรัฐ และเป็นส่วนหนึ่งของระบบกำลังสำรองของกองทัพบกสหรัฐและกองทัพอากาศสหรัฐเมื่อมีภารกิจในระดับชาติสหรัฐซึ่งจะอยู่ใต้อำนาจของประธานาธิบดี"National Guard: FAQ". United States National Guard.  สืบค้นเมื่อ 2 กุมภาพันธ์ 2022 

หน่วยรักษาชาติถือเป็นกองกำลังสำรองซึ่งประกอบด้วยสมาชิกหน่วยรักษาชาติของห้าสิบรัฐ ตลอดจนเกาะกวม, หมู่เกาะเวอร์จิน, ปวยร์โตรีโก และวอชิงตัน ดี.ซี. รวมทั้งหมด 54 หน่วยเอกเทศ กฎหมายกำหนดให้สมาชิกทุกคนของหน่วยรักษาชาติถือเป็นทหารกองหนุนของสหรัฐโดยอัตโนมัติ10 U.S.C. § 246 หน่วยรักษาชาติในสายบังคับบัญชาส่วนกลางประกอบด้วยสองแผนก ได้แก่ หน่วยรักษาชาติทางบก และหน่วยรักษาชาติทางอากาศ

หน่วยรักษาชาติของห้าสิบรัฐอยู่ภายใต้คำสั่งของผู้ว่าการรัฐ (ยกเว้นหน่วยรักษาชาติของวอชิงตัน ดี.ซี. ซึ่งไม่มีผู้ว่าการรัฐ จะขึ้นตรงต่อประธานาธิบดี) ผู้ว่าการรัฐอาจเรียกระดมสมาชิกหน่วยรักษาชาติให้เข้าประจำตำแหน่งเพื่อช่วยเหลือบรรเทาสาธารณภัยหรือเหตุฉุกเฉินในรัฐของตนเอง เช่น วาตภัย อุทกภัย ธรณีพิบัติภัย 

เนื่องจากหน่วยรักษาชาติมีสถานะเป็นทหารกองหนุนประเภทหนึ่ง ผู้บังคับบัญชาสูงสุดของหน่วยรักษาชาติจึงเป็นประธานาธิบดีสหรัฐ ซึ่งกฎหมายบัญญัติให้ประธานาธิบดีเป็นผู้บัญชาการทหารกองหนุนของสหรัฐ กิจการหน่วยรักษาชาติอยู่ภายใต้การบริหารของอธิบดีกรมรักษาชาติ (Chief of the National Guard Bureau) ซึ่งมียศเป็นพลเอกและเป็นสมาชิกคณะเสนาธิการร่วม ซึ่งอยู่ในกำกับของกระทรวงกลาโหมสหรัฐ

ในปี 2023 หน่วยรักษาชาติมีสมาชิก 430,040 คน ในจำนวนนี้สังกัดหน่วยรักษาชาติทางบก 325,066 คน และสังกัดหน่วยรักษาชาติทางอากาศ 104,974 คน
โครงสร้าง
หน่วยรักษาชาติส่วนกลาง
 รัฐมนตรีว่าการกระทรวงกลาโหม
 อธิบดีกรมรักษาชาติ (Chief of the NGB)
 รองอธิบดีกรมรักษาชาติ (Vice Chief of the NGB) 
 ผู้บัญชาการหน่วยรักษาชาติทางบก (Director of the ARNG)
 ผู้บัญชาการหน่วยรักษาชาติทางอากาศ (Director of the ANG)

หน่วยรักษาชาติส่วนท้องถิ่น
 ผู้ว่าการรัฐท้องถิ่น (Governor) เป็นผู้บัญชาการสูงสุดของหน่วยรักษาชาติท้องถิ่นนั้น
 ผู้ช่วยว่าการฝ่ายทหารรัฐท้องถิ่น (State Adjutant General) นายพลซึ่งเป็นผู้ช่วยของผู้ว่าการรัฐ

 อ้างอิง 

หมวดหมู่:กองทัพบกสหรัฐ
หมวดหมู่:กองทัพอากาศสหรัฐ